ЩIэпхъаджагъэм ебэнхэр
Къэрал кIуэцI IуэхухэмкIэ органхэм я лэжьакIуэм и махуэм теухуа зэIущIэ КъБР-мкIэ МВД-м щекIуэкIащ. Абы ирагъэблэгъащ ветеранхэр, жылагъуэ IуэхущIапIэхэм я лIыкIуэхэр, министерствэм, абы и къулыкъу, IэнатIэ нэхъыщхьэхэм, Къэбэрдей-Балъкъэрым и щIыналъэм къегъэбыдылIа къарухэм я унафэщIхэр.
Кменный Сергей и хъуэхъу. Къэрал кIуэцI IуэхухэмкIэ министру КъБР-м щыIэ Васильев Сергей къызэхуэсахэм фIэхъус псалъэкIэ захуигъэзащ, къызэрыгуэкIыу щымыт я къалэным къытеувыIащ:
— Илъэс къэс щэкIуэгъуэм и 10-м зэрыщыту къэралым фIыщIэ яхуещI жылагъуэ хабзэр къызэзыгъэпэщхэм, щIэпхъаджагъэхэр сэтей къэзыщIхэм, криминалым пэщIэтхэм, — жиIащ Васильевым. — Къэрал кIуэцI IуэхухэмкIэ органхэм къалэн щехьэкIыныр шынагъуэм пыщIащ. ЩIэпхъаджагъэм етщIэкI бэнэныгъэ гугъум ди лэжьэгъухэр щытфIокIуэд. Дызэрыт илъэсыр къызэрихьэрэ полицэм и лэжьакIуэу бгъу хэкIуэдащ. Абыхэм я гъащIэр ятащ я тхьэрыIуэм хуэпэжу, я къалэныр и кIэм нэс ягъэзащIэу, икIи я цIэр дыщэ хьэрфхэмкIэ МВД-м и тхыдэм хатхащ.
Махуэшхуэ зэIущIэм кърихьэлIахэр абыхэм я фэеплъым пщIэ хуащIу дакъикъэкIэ щымащ.
— Республикэм щыIэ къэрал кIуэцI IуэхухэмкIэ органхэмрэ IэнатIэхэмрэ я унафэщIхэр къапэщылъ къалэн гугъухэр, абыхэм я нэхъыщхьэхэм ящыщу цIыхухэм хабзэкIэ я хуитыныгъэхэмрэ я сэбэп зыхэлъхэмрэ хъумэныр, щытыкIэ зэпIэзэрыт къызэгъэпэщыным хуэхьэзырщ икIи яхузэфIэкIынущ, — къыхигъэщащ министрым.
Псалъэ гуапэхэр абы яхужиIащ КъБР-м зэпIэзэрытыныгъэр къыщызэгъэпэщыным хэлъхьэныгъэ хуэзыщI Урысей МВД-м и къару къегъэщIылIахэу нэгъуэщI щIыналъэхэм къикIыу КъБР-мкIэ МВД-м кърагъэбыдылIахэм я унафэщIхэм, Урысей МВД-м и Управленэ нэхъыщхьэу КФИЩI-м щыIэм и «Э» центрым, КъБР-мкIэ УФСБ-м и лэжьакIуэхэм,
Хабзэм и хъумакIуэ щIэблэщIэм я гугъу щищIым, Васильев Сергей къытеувыIащ МВД-м и ветеранхэм къабгъэдэкI къыпхуэмылъытэн дэIэпыкъуныгъэм. Абыхэм зрагъэгъуэта гъащIэ, IэщIагъэ ехъулIэныгъэ куухэр щIалэгъуалэм бгъэдалъхьэ. ЦIыхухэмрэ къэрал кIуэцI IуэхухэмкIэ органхэмрэ я зэпыщIэныгъэм жылагъуэ зэгухьэныгъэхэм, дин IуэхущIапIэхэм, творческэ интеллигенцэм я лIыкIуэхэр зыхэт КъБР-мкIэ МВД-м и деж щыIэ Жылагъуэ советым мыхьэнэшхуэ щиIэщ.
Къэбэрдей-Балъкъэрым щыIэ МВД-м и коллегием я цIэкIэ, езым къыбгъэдэкIыу къэрал кIуэцI IуэхухэмкIэ органхэм я ветеранхэм, лэжьакIуэхэм, абыхэм я унагъуэхэм ар махуэшхуэмкIэ ехъуэхъуащ, узыншагъэ быдэ яIэмэ, щIэпхъаджагъэм пэщIэтынымкIэ зэтетыныгъэрэ лIыгъэрэ яхэлъмэ зэригуапэр жиIащ.
Урысей ФСБ-м и управленэу КъБР-м щыIэм и унафэщI генерал Кменный Сергей террор шынагъуэншагъэр гъэмэщIэнымкIэ къапэщыт къалэнхэр зэфIэхынымкIэ зыдэлажьэ КъБР-мкIэ МВД-м гулъытэ хэха хуищIащ. МВД-м и лэжьакIуэ зыбжанэм ведомствэм и тхылъхэмрэ фэеплъ саугъэтхэмрэ абы яритащ.
КъБР-м къэрал кIуэцI IуэхухэмкIэ и IэнатIэхэмрэ къэрал кIуэцIыдзэхэмрэ я ветеранхэм и советым и тхьэмадэ Думай Борисрэ КъБР-мкIэ МВД-м и деж щыIэ Жылагъуэ советым и унафэщI Балъкъыз Валерэрэ къэмылэнджэжу щIэпхъаджагъэм пэщIэт полицэм и лэжьакIуэхэм фIыщIэ хуащIащ, республикэм законностымрэ жылагъуэ хабзэмрэ къыщызэгъэпэщыным я къарур нэхъри хузэщIагъэуIуэн зэрыхуейри къыхагъэщащ.
ЗэIущIэр Iуэху гуапэкIэ иухащ. КъБР-мкIэ МВД-м, абы къегъэщIылIа къарухэм я лэжьакIуэ нэхъыфIхэм дамыгъэхэр, саугъэтхэр иратащ.
Джырандокъуэ Маринэ.
